लुधियाना. बाड़ेवाल रोड पर स्थित रघुनाथ एन्क्लेव में रहने वाली 11 साल की नाबालिगा ने बच्ची को जन्म दिया। लेकिन पुलिस ने पीड़िता की मां के बयान में लिखा है कि उसे शक है कि उसकी बेटी के साथ रेप हुआ है। थाना पीएयू की पुलिस ने रेप करने के मामले में सोमवार को सब्जी बेचने वाले दीपक नाम के युवक को नामजद किया है। पहले पुलिस ने इस मामले में अंजान पर पर्चा किया था।
पुलिस का मानना है कि आरोपी बिहार के दरभंगा का रहने वाला है। जिसे गिरफ्तार करने के लिए टीम भेजी जा रही है। शनिवार रात एक प्राइवेट हॉस्पिटल में नाबालिगा ने प्री मेच्योर बच्ची को जन्म दिया था। उसकी हालत बिगड़ने पर रात में ही नाबालिगा को नवजन्मी बच्ची और परिवार समेत एंबुलेंस से सिविल हॉस्पिटल पहुंचा दिया गया था। प्री-मेच्योर होने के कारण बच्ची की हालत चिंताजनक बनी हुई थी। लेकिन सोमवार को सुधार था।
अक्सर छेड़ता था सब्जी वाला, एक दिन रेप कर दिया : पीड़िता
घर के निकट सब्जी बेचने वाला अकसर मुझे छेड़ता था। एक दिन जब मेरी छोटी बहन ने उसे छेड़छाड़ करते देख लिया तो मां को बताया। मां-बाप ने पुलिस को शिकायत दी तो सब्जी वाले की दुकान वहां से हटा दी गई। लेकिन सब्जी बेचने वाला मुझे फिर परेशान करने लगा। वह शादीशुदा है और उसकी खुद की एक बेटी है। एक दिन जब मैं घर पर अकेली थी तो आरोपी जबरन घर में घुस आया। विरोध जताने पर उसने मुझे व मेरे परिवार को जान से मारने की धमकियां देनी शुरू कर दी। दो-तीन बार धमका कर उसने मेरे साथ रेप किया।
जब मां ने मुझे कोठी में काम पर लगवा दिया तो वह उसके बाद भी घर के निकट चक्कर लगाता रहा। सब्जी वाले ने मुझे रास्ते में रोक कर भी जान से मारने की धमकी दी। जब मैंने मां को बताया तो फिर काफी समय के बाद उसने इलाके में आना ही छोड़ दिया। कई बार मेरे पेट में दर्द हुआ तो मैंने दवाई ली। जिस पर पेट दर्द ठीक हो गया। लेकिन सब्जी वाले के कारण मेरी जिंदगी ही तबाह हो गई।
-जैसा पीड़िता ने बताया
hin_Deva hin_Deva hin_Deva hin_Deva hin_Deva hin_Deva